BG
C 484/18
Официален вестник на Европейския съюз
20.12.2022 г.
Заключения на Съвета относно ваксинацията като един от най-ефективните инструменти за прeвенция на заболяванията и подобряване на общественото здраве (2022/C 484/05)
Въведение
Ваксинацията се счита за един от най-ефективните инструменти на общественото здравеопазване за превенция на инфекциозните болести и за ограничаване на техните най-вредни последици.
Ваксинацията е важна не само за децата, но и в перспектива, обхващаща целия живот.
Разработването на ваксините бележи значителна промяна в историята на медицината и има значително въздействие върху общественото здраве.
Много болести са предотвратени чрез ваксинация, като по този начин се намалява тежестта върху здравните системи и се предотвратяват приблизително 3,5 – 5 милиона смъртни случая годишно (1).
В случая с едрата шарка благодарение на ваксинацията тази болест дори е ликвидирана.
Днес обаче ваксинацията е жертва на собствения си успех.
Някои хора вече не виждат въздействието на инфекциозните болести, които вече не съществуват благодарение на схемите за ваксинация, а значителен брой хора могат дори да поставят под въпрос значението на ваксинацията.
Равнищата на ваксинационно покритие в много региони в ЕС намаляват значително под препоръчаните равнища.
При такива обстоятелства инфекциозните болести могат лесно да се завърнат.
Пример за това е епидемията от морбили, която се разрази през последните години в редица европейски държави.
През последните няколко десетилетия желанието на хората да получават безопасни, ефективни, препоръчани и налични ваксини беше поставено под въпрос.
Колебанията относно ваксинацията са класирани от Световната здравна организация (СЗО) сред 10-те най-големи заплахи за здравето в световен мащаб.
Това е и проблем, който се проявява по различен начин в зависимост от контекста, страната и вида на съответната ваксина, и поради тази причина представлява особено предизвикателство.
Не съществува универсално решение и са необходими устойчиви усилия за подобряване на диалога с гражданите, за разбиране на техните опасения и за разработване на адаптирани стратегии за ваксиниране, както и на целенасочени комуникационни кампании.
Пандемията от COVID-19 допълнително подчерта мащаба и обхвата на този въпрос.
Колебанията относно ваксинацията срещу COVID-19 бяха повлияни в значителна степен от различни фактори, сред които преобладават опасенията относно усещането за безопасност и ефективност на ваксината.
Въпреки че в някои държави – членки на ЕС, кампаниите за ваксинация срещу COVID-19 не доведоха до много високи равнища на ваксинация, в някои части на Европейския съюз резултатите бяха впечатляващи.
Положителен факт е, че пандемията доведе и до разработването на редица важни решения и инструменти, които в настоящия момент вече можем да използваме.
Значително развитие бе постигнато например в областта на цифровизацията чрез събирането и обмена на данни на равнище ЕС, както и със създаването на цифровия COVID сертификат на ЕС – важен етап, който определя глобален стандарт като част от мерките в областта на общественото здраве за ограничаване на разпространението на пандемията.
Стратегията на ЕС за ваксините срещу COVID-19 (2), последвана от стартирането на Органа за готовност и реакция при извънредни здравни ситуации (HERA), също представлява важна стъпка напред в осигуряването на разработването, възлагането на обществени поръчки, закупуването и разпространението на медицински мерки за противодействие на равнището на ЕС, като например ваксини и терапевтични средства.
Друго също толкова важно постижение е създаването на Европейски здравен съюз, който има за цел да подпомогне готовността и способността за реакция на ключови агенции при кризи.
(1) https://www.who.int/health-topics/vaccines-and-immunization#tab=tab_ (2) COM/2020/245 final.